Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 865/11/5502	Čadca, 13.5.2014
EEČ : 2-37-123-2014

U Z N E S E N I E

Trestná vec:	obvinený XXXXX 
Prečin:	Skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
pre prečin skrátenia dane a poistného podľa § 276 ods. 1 Trestného zákona, na tom skutkovom základe, že ako konateľ spoločnosti XXXXX, so sídlom XXXXX okres XXXXX, v úmysle zatajiť odvodovú povinnosť za svoju firmu, si nesplnil zákonnú povinnosť v zmysle § 20 ods. 1 a § 24 písm. a/ zákona č. 580/2004 Z. z. o zdravotnom poistení vo vtedy platnom znení, nakoľko za obdobie mesiacov december 2009 až august 2010 nevykázal Všeobecnej zdravotnej poisťovni, a. s. pobočka XXXXX preddavky na poistné za príslušné kalendárne mesiace aj napriek tomu, že zamestnával zamestnancov v pracovnom pomere, na základe čoho ani nebolo za zamestnancov jeho firmy odvádzané poistné na zdravotné poistenie, pričom v dôsledku jeho konania nebolo vykázané- priznané a odvedené poistné Všeobecnej zdravotnej poisťovni, a. s. pobočka XXXXX v celkovej sume  1.637,62 €,

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ, OKP OEK v Čadci vydal dňa 09.09.2011 uznesenie pod sp. zn. ČVS:ORP-473/OEK-CA-2011, ktorým podľa § 199 ods. 1 Trestného poriadku začal trestné stíhanie a zároveň podľa § 206 ods. 1 Trestného poriadku vzniesol obvinenie XXXXX pre prečin skrátenia dane a poistného podľa § 276 ods. 1 Trestného zákona, na tom skutkovom základe, ako je uvedené vo výrokovej časti uznesenia vyšetrovateľa. 

	Trestné konanie sa viedlo na podklade trestného oznámenia Sociálnej poisťovne- pobočka XXXXX zo dňa 13.02.2013. Z oznámenia sa javilo dôvodné podozrenie zo spáchania prečinu neodvedenia dane a poistného podľa § 276 ods. 1 Trestného zákona.

	Uvedeného trestného činu sa dopustí ten, kto v malom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

	Citované ustanovenie § 276 Trestného zákona postihuje konanie páchateľa, ktorý pri existencii daňovej a odvodovej povinnosti, túto zamlčí, neprizná, kde konanie páchateľa je zväčša motivované snahou zabezpečiť sebe prospech v podobe eliminovania platobnej povinnosti na daniach, či zákonných odvodoch, ktoré sú určené percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami: zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, ako i zákona č. 595/2003 Z. z. o daniach z príjmov v platnom znení, prípadne aj ďalších zákonov upravujúcich najmä daň z pridanej hodnoty, či spotrebné a iné dane. 

	Vyšetrovateľ do spisu zabezpečil správy od jednotlivých inštitúcii, ktorým mali byť zákonné odvody uhradené. Z jednotlivých správ vyplýva, že obvinený odvodové povinnosti priznal, s výnimkou Všeobecnej zdravotnej poisťovni, a. s., pobočka XXXXX, kam nezaslal mesačné výkazy poistného a teda si nesplnil zákonnú povinnosť v zmysle § 20 ods. 1 a § 24 písm. a/ zákona č. 580/2004 Z. z. o zdravotnom poistení vo vtedy platnom znení, nakoľko za obdobie mesiacov december 2009 až august 2010 nevykázal Všeobecnej zdravotnej poisťovni, a. s. pobočka XXXXX preddavky na poistné za príslušné kalendárne mesiace aj napriek tomu, že zamestnával zamestnancov v pracovnom pomere, na základe čoho ani nebolo za zamestnancov jeho firmy odvádzané poistné na zdravotné poistenie, pričom v dôsledku jeho konania nebolo vykázané- priznané a odvedené poistné Všeobecnej zdravotnej poisťovni, a. s. pobočka XXXXX v celkovej sume 1.637,62 €.

	Obvinený XXXXX sa vo výpovedi vyjadril k dôvodom, pre ktoré nezaslal mesačné výkazy poistného Všeobecnej zdravotnej poisťovni, a.s. pobočka XXXXX, čím de facto nepriznal odvodovú povinnosť. Dôvodom mali byť finančné problémy. Keďže nemal na zaplatenie poistného, tak výkazy nezaslal, lebo predpokladal, žeby od neho zdravotná poisťovňa priznané dlžné poistné vymáhala. 

Svedkyňa- poškodená XXXXX, ako zástupca Všeobecnej zdravotnej poisťovne, a. s. pobočka XXXXX vypovedala, že spoločnosť XXXXX nepredložila mesačné výkazy poistného za obdobie od decembra 2009 až do augusta 2010. Výkazy boli dodatočne doložené až dňa 29.09.2010. Skrátené poistné tak predstavuje sumu 1.637,62 €, kde dlžné poistné bolo dodatočne uhradené a tak Všeobecná zdravotná poisťovňa, a.s. pobočka XXXXX neeviduje dlh na poistnom za uvedené obdobie.

	S poukazom na vyššie uvedené okolnosti je zrejmé, že možno prijať záver o tom, že obvinený podlžnosti na poistnom za obdobie od decembra 2009 do augusta 2010 dodatočne priznal až dňa 29.09.2010 a dlžné (skrátené- nepriznané) poistné aj uhradil.

	V tejto súvislosti poukazujem na ustanovenie § 86 písm. e/ Trestného zákona účinného od 01.01.2013 (s poukazom na ustanovenie § 2 ods. 1 Trestného zákona), podľa ktorého trestnosť trestného činu zaniká aj vtedy, ak ide o trestný čin  skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami,

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Keďže obvinený XXXXX dodatočne uhradil podlžnosti na poistnom, ktoré najprv zatajil a nepriznal a ktoré mal odviesť za svojich zamestnancov, možno skonštatovať, že splnil podmienku uvedenú v ustanovení § 86 ods. 1 písm. e/ Trestného zákona účinného od 01.01.2013, na základe čoho možno vyvodiť záver, že u neho zanikla trestnosť činu, pre ktorý je trestne stíhaný a preto som rozhodol tak, ako je uvedené vo výrokovej časti tohto uznesenia a trestné stíhanie obvineného XXXXX pre prečin skrátenia dane a poistného podľa § 276 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor